Theodericus, divina miseratione Bisuntine sedis humilis minister, presentibus et futuris rei geste noticiam. Cum ex officio nobis a Deo commisso omnium ecclesiarum que in archiepiscopatu nostro sunt sollicitudo nobis incombat, earum maxime negocia et diligentiori studio et affectu promovere tenemur in Domino, quorum filios vel filias ad serviendum Deo religionis compedibus mancipari cognoscimus. Noverit igitur presentium discretio et futurorum successio quod Hubaldus de Royfe et Ebrardus, filius ejus, ad nostram accedentes presentiam, dederunt in elemosinam ecclesie et conventui de Corcellis per manum nostram quicquid juris et consuetudinis habebant in manso Perruzat, scilicet duas minas annone alteram frumenti et alteram avene censuales, et sex denarios censuales, quatuor in festo apostolorum Petri et Pauli, et duos in Nativitate Domini, et preterea panem unum. Dederunt etiam predicto conventui VI denarios censuales apud Lyvernay. Testes : Wychardus sancti Vincentii abbas, Landricus ecclesie sancti Johannis, Guido ecclesie sancti Stephani decani, Humbertus Salinensis archidiaconus, Ebrardus archidiaconus Palmensis, Stephanus ecclesie sancti Stephani thesaurarius. Ut igitur hec donatio rata et inconvulsa in futurum maneat, eam sigilli nostri testimonio fecimus insigniri. Actum Bisuntii, in curia nostra, anno Dominice incarnationi M° C° LXXXIII°. Datum per Amedeum, cancellarium nostrum.